En klub af veteraner, der normalt mødes for at spille hockey, har måttet finde alternative løsninger. Turneringerne blev aflyst, og derfor er klubben taget på stranden med deres familier.

Veteranerne i OPHC – en hockeyklub for veteraner – har på grund af corona ikke været samlet siden marts, men i dag havde de og deres familier igen sat hinanden i stævne på stranden i Løkken. Den kolde is var skiftet ud med det varme sand, men der var stadig forskellige træningsøvelser på programmet. Og veteranerne var som forårskåde køer, der lige er kommet på græs. Ishockeyklubben Operators holdt lørdag sommermøde på Løkken strand. Klubben består kun af krigsveteraner, men i dag har mange taget deres familier med ud i solen. En af dem er Fabio, der har spillet i klubben siden 2018. - Det giver rigtig meget, at vi lige kan få hilst på dem også. Og familierne lige kan se, hvad det er for nogle folk, man leger sammen med mandag og fredag, fortæller sergent Fabio. Derfor er der heller ikke meget ishockey over dagen i dag. I stedet for målskud og afleveringer på isen, står der forskellige samarbejdsøvelser på programmet. Dog stadig i form af konkurrencer. - Det kan vi godt lide. Også at lave lidt sjov med hinanden om, hvem der vinder, og hvem der taber, griner Fabio. En familiedag for alle Operators motto er: No one gets left behind – Ingen bliver efterladt. Det har derfor også været en stor del af planlægningen af i dag. - Overskriften har været: En dag ved vestkysten. Vi skulle bruge strandens faciliteter, men det skulle også være en familiedag, hvor alle kunne være med. Esben Blicher, formand for Operators Hockey Club Egentlig var kalenderen fuld for Ishockeyholdet, med to turneringer planlagt over sommeren. Men på grund af corona blev det ikke til noget. - Det har været rigtig træls for at sige det på godt jysk. Vi har virkelig savnet at komme ud og møde vennerne på isen. - Nu er jeg med i planlægningsgruppen, og jeg tænker hvis vi skal lave noget, så skal vi lave noget nyt. Det kan sagtens være de samme samarbejdspartnere men et andet sted, som en skov eller i byen. Operators blev oprettet i 2014 og udover hovedsædet i Aalborg, så har de også afdelinger i Århus og København.